钦定古今图书集成/明伦汇编/官常典/第796卷 > 昔班
## 钦定古今图书集成/明伦汇编/官常典/第796卷 > 昔班

按《元史》本传：“昔班，畏吾人也。父阙里别斡赤，身长八
尺，智勇过人。闻太祖北征，领兵来归。从征回回国，数
立功，将重赏之。自请为本国坤闾城达鲁花赤，从之，
仍赐种田户二百，卒。昔班事世祖潜邸，命长必阇赤。
中统元年，以为真定路达鲁花赤，改户部尚书、宗正
府札鲁花赤。阿里不哥之叛，帝命昔班诣河西督粮”
运给军，还至西京。比闻万户阿失铁木儿等方选士
卒，将从阿里不哥，昔班矫制召其军赴行在，阿失铁
木儿狐疑未决，昔班委曲谕之，且曰：“皇帝，兄也。阿里
不哥，弟也；从兄，顺事也，又何疑焉。”阿失铁木儿等请
夜议之，期以翼日复命，且以兵围昔班以待。明日皆
至，曰：“从尔之言矣，即便宜以西京钱”粮给其军，遂率
之以行。入见，帝叹曰：“战阵之间，得一夫之助，犹为有
济。昔班以二万军至，其功岂少哉！”海都叛，世祖大阅
兵，将讨之。先使昔班使海都，使之罢兵，置驿来朝。昔
班至，海都传旨谕之，海都听命。既退军置驿，而丞相
安童军先已克火和大王部曲，尽获其辎重。海都惧
将逃，谓昔班曰：“我不难于杀汝，念我父尝受书于汝，
姑遣汝归，以安童之事闻，非我罪也。”昔班以闻，帝曰：
“汝言是也。”先是，来者亦尝有此言，寻命为中书右丞、
商议政事，妻以宗王之女不鲁真公主。明年，复使海
都谕之来归，且曰：“苟不从我，尔能敌诸王蕃卫之兵
乎？”海都辞以畏死不敢。昔班奉使，奔走三年，风沙翳
目，时年已七十矣。命为翰林承旨，给全俸养老，年八
十九而卒。子斡罗思密，至元二十三年，授浙东宣慰
使。浙东盗起，伪铸印玺，僭称“天降大王”，斡罗思密讨
平之。移镇广西。峒蛮罗天佑作乱，招谕降之，年六十
九卒。子咬住，至大三年，授典用监卿。有盗窃世祖御
带者，悬赏五千锭以购贼。咬住擒获之，盗伏诛，咬住
辞赏，武宗嘉其不伐，予之千锭，官至荣禄大夫、宗正
府札鲁火赤。